**АЛГОРИТАМ ЗА ПОСТАПУВАЊЕ ВО ГРАДИНКИТЕ ВО СЛУЧАЈ НА ПОЈАВА НА ДЕТЕ СО СИМПТОМИ, СОМНИТЕЛНО/ПОЗИТИВНО НА КОВИД-19**

Согласно епидемиолошката состојба со КОВИД-19 во државата, а следејќи ги досегашните пракси и протоколи за постапување во услови на епидемија со КОВИД-19, во прилог следи алгоритам за постапување во градинките во случај на појава на дете со симптоми, сомнително/позитивно на КОВИД-19.

Со цел спроведување на постапките дадени во алгоритмот потребно е секоја градинка да се определи назначено одговорно лице (по можност медицинско лице) за контакт со надлежниот Центар за јавно здравје!

**ПОСТАПКА ПРИ ПОЈАВА НА ДЕТЕ СО СИМПТОМИ, СОМНИТЕЛНО НА КОВИД-19**

Доколку дете, за време на престој во градинка, развие покачена телесна температура над 37,5 С° и симптоми карактеристични на КОВИД-19 (малаксалост, кашлица, отежнато дишење, пролив, повраќање и др.) веднаш се изолира во посебна просторија за изолација во градинката.

Додека е во изолација за детето се грижи негователката од неговата група.

Назначено одговорно лице од градинката веднаш го известува и повикува родителот/старателот да дојде во градинката.

Истото лице стапува во контакт со епидемиолошката служба во надлежниот центар за јавно здравје и со матичниот доктор/педијатар на детето.

Во координација меѓу епидемиологот од епидемиолошката служба на надлежниот ЦЈЗ, матичниот лекар/педијатар и родителот/старателот на детето се одлучува за понатамошната дијагноза/тестирање/третман на детето.

Епидемиологот од надлежниот ЦЈЗ прави епидемиолошка проценка на ризик за можноста од проширување на инфекцијата во групата или целата градинка.

**ПОСТАПКА ПРИ ПОЈАВА НА ДЕТЕ ПОЗИТИВНО НА КОВИД-19**

**Епидемиологот од надлежниот ЦЈЗ/матичниот лекар** на детето ги известува родителите/старателите и назначеното одговорно лице во градинката за позитивниот резултат на детето.

Центарот за јавно здравје го известува Институтот за јавно здравје за позитивниот резултат на детето (особено за локацијата на детската градинка/клон и групата на деца во која престојувало позитивното дете) со цел превземање на понатамошни епидемиолошки мерки за спречување на ширење на инфекцијата. ИЈЗ го известува ДСЗИ за позитивниот резултат на детето. Врз основа на тој резултат ДСЗИ го изготвува решението за домашна изолација на детето.

Матичниот лекар го добива позитивниот резултат за детето преку системот на Мој Термин.

**Назначеното одговорното лице во градинката** ги обезбедува следните податоци:

* Име/презиме, возраст на детето, адреса и место на живеење (воспитна група во градинка) на детето потврдено на КОВИД-19, со контакт телефон од родителите/старателите на детето
* Список на децата со име/презиме, возраст, адреса и место на живеење, со број за контакт од родителите/старателите од воспитната група во која детето престојува во установата и податоци за воспитувачката и негователката (име/презиме, возраст, адреса и место на живеење, со број за контакт) на воспитната група со истите горенаведени податоци
* Дополнително список на други вработени лица доколку биле во контакт со потврденото дете

Списокот со контакти на потврденото дете ги доставува до епидемиолошката служба на надлежниот ЦЈЗ.

**Епидемиологот од надлежниот ЦЈЗ** врши проценка на ризик за можноста од проширување на инфекција од КОВИД-19 во градинката (меѓу децата и вработените), со тоа што децата, учителката и негувателката од воспитната група во кое престојувало позитивното дете, како блиски контакти задолжително одат во домашна изолација со решение од ДСЗИ. За најдената состојба, појава на потврден случај на КОВИД-19 во градинката и превземените мерки го известува Министерството за здравство, Институтот за јавно здравје и ДСЗИ.

* Надлежниот епидемиолог организира спроведување на вонредна дезинфекција во градинката.

**Назначеното одговорно контакт лице** го известува Министерството за труд и социјална политика за појава на потврден случај на КОВИД-19 во градинката.

**Детето позитивно на SARS-CoV-2** продолжува во домашна изолација под здравствен надзор со решение од ДСЗИ. Неговата здравствената состојба ја следи матичниот лекар, или доколку се појави потреба се хоспитализира.

**Родителите/старателите на детето позитивно на SARS-CoV-2** како блиски контакти одат во домашна изолација со решение од ДСЗИ.

**ПОСТАПКА ВО СЛУЧАЈ НА ДЕТЕ ЗА КОЕ Е ДОКАЖАНО ДЕКА Е НЕГАТИВНО НА SARS-COV-2**

Детето кое било сомнително на КОВИД-19, а за кое е докажано со PCR тестирање дека е негативно на SARS-CoV-2, продолжува да ја посетува градинката со приложена потврда од матичениот лекар дека детето е во добра здравствена состојба и може да посетува градинка.

**НАПОМЕНА: Контролата врз спроведување на воспоставениот протокол за работа на установите за згрижување и воспитание на деца во услови на епидемија со КОВИД-19 ја врши Државниот санитарен и здравствен инспекторат на РСМ.**